Икенең... өченчесе - ул кем?

	(Лимонизмнар)	 Яшьлегем – кызык, картлыгым – мыжык. Бибәл Норел Безнең татарда... өч бөек...
 шагыйрь бар...  Беләсез инде... аның берсе –
 Тукай... икенчесе – Туфан...  Өченчесе... эһем-эһем... әйдәгез...
 шулар хөрмәтенә!  (Хактырмы, юктырмы, Сибгат ага Хәким (1911-1986) бер мәҗлестә
 шундый «тост» әйткән, имеш.) Ләммим ЛӘБИБИ Ике язучының берсе – язмаучы, икенчесе – Язучылар берлеге әгъзасы, өченчесе...
 Ну язып та торам инде – кәгазь
 генә чыдасын! * * * Ике шагыйрьнең берсе – такмакчы,
 икенчесе дә шигырь язмый, өченчесе... Әйе шул, чын шагыйрьләр бик аз бездә –
 аларны санау өчен бер бармак та җитә. * * * Ике драматургның берсе – артист,
 икенчесе – сәхнәдә үзе уйный, өченчесе... Дөресен әйтү кирәк, минем үземә дә мәктәп
 сәхнәсендә күп уйнарга туры килде.  * * * Ике тәнкыйтьченең берсе үзен
 прозаик дип, икенчесе шагыйрь дип уйлый... Җөмләдән, мин үзем уйлыйм да, язам
 да. * * * Балалар өчен язучы ике әдипнең
 берсе чынлап та балалар өчен язам дип уйлый, икенчесе үзе язганын хәтта үзе дә
 укымый, өченчесе... Уф, арыдым балалардан килгән хатларга җавап яза-яза! * * * Үзен бөек дип санаучы ике
 язучының берсе – Заһид Мәхмүди, икенчесе дә – Заһид Мәхмүди. Ә мин дөньяга килгәнче
 үк үземнең бөек икәнлегемне белә идем. * * * Ике Мөдәрриснең берсе – Әгъләм,
 икенчесе – Салих Маннапов. Ә мин – Мөдәррис түгел. * * * Ике яшь җырчының берсе – көй
 язучы, икенчесе – такмаза язучы. Ә мин, беренчедән, яшь түгел, икенчедән – тыңлаучыларны
 жәллим.  * * * Ике көйязарның берсе җырлый-гырлый
 һәм үзен-үзе алкышлый, икенчесе дә үзен җырчы дип саный.  Мин дә гырлыйм анысы, әмма сәвсим шыңшый белмим! * * * Ике татар рәссамының берсе
 татарча белми, икенчесе урысча гына сөйләшә. Миңа, мәсәлән, рәсем ясаган чакта
 татарча белүемнең бернинди дә зыяны тигәне юк. * * * Ике автоузышчының берсе –
 президент, икенчесе – җырчы, өченчесе... Өченчесе дигәннән, автоузышта җиңүем
 белән котлап, ГИБДДдан көн саен «сәлам хатлары» килә – җавап биреп өлгерәлмим
 генә бит. * * * Ике юбилярның берсе – талант
 иясе, икенчесе – исән әле. Еллар узган саен миңа да талант өстәлә бара – бер
 нишли алмыйм. * * * Урысча сөйләшүче ике татарның
 берсе – урыс, икенчесе – бөтенләй татарча белми. Ә мин, җүләр, урысча да,
 татарча да шәп белүем өстенә, башкортса да һыптырам. * * * Ике җырчының берсе – шорты киеп,
 икенчесе кыска итәктән җырлый. Мин дә ыштансыз җырламыйм шикелле.  
	Сәхифәне Ләбиб ЛЕРОН әзерләде 	
Шәһри Казан

	№   |  	


